Apples nye processor knuser konkurrenterne

Ifølge websitet TechSpot giver den nye Apple M4 Max processor baghjul til konkurrenterne fra Intel og AMD. I hvert fald når man kører dem igennem benchmark-programmet GeekBench. M4 Max rydder simpelthen bordet, både når der måles på en kerne og på flere kerner.

Samtidig ligger mellemmodellen Apple M4 Pro også lunt. Målt på en enkelt kerne slår den også begge konkurrenter, mens den næsten matcher Intel Core Ultra 9 285K på flere kerner. AMD-processoren får smæk af dem alle tre.

Processor | Single-Core | Multi-core
Apple M4 Max | 4.060 | 26.675
Intel Core Ultra 9 285K | 3.450 | 23.024
Apple M4 Pro | 3.925 | 22.669
AMD Ryzen 9 9950X | 3.359 | 20.183

Målt med GeekBench 6

Nu er det jo lidt spøjst med bechmark-målinger. Høje tal i test lader sig ikke nødvendigvis omsætte til høj ydelse i det virkelige verden. På mobiltelefoner i særdeleshed er benchmark-test af topmodeller ofte rent teoretiske, da de nyere chipset alle leverer fremragende ydelse til dagligt brug.

Om det også forholde sig sådan med de nye Apple M4 processorer må tiden vise. Vi har i skrivende stund både den nye Apple Mac mini og MacBook Pro til test på redaktionen. De første indikationer tyder dog på, at selv den lille mini med M4 processor leverer langt over sin vægtklasse.

Forvent vores anmeldelser af de to Apple-maskiner inden for den kommende uge.

Kapløbet er bestemt heller ikke afsluttet. AMD vil inden længere præsentere en endnu kraftigere udgave af deres processor i Ryzen 9000-serien. Den kan komme så tidligt som i denne uge – og den vil være et mere reelt samenligningsgrundlag end den nuværende 9950X-variant.

Intel har i øvrigt fået voldsom kritik af sin topprocessor, Core Ultra 9 285K, der blev lanceret i sommer. Intel har erkendt, at processoren har fejl, der kan føre til ustabilitet og – i værste fald – den frygtede blå skærm.

Apples nye processor knuser konkurrenterne