Muskuløs MacBook Pro med M4 Max lanceret

Efter iMac og Mac mini mandag og tirsdag, slutter Apple en travl uge af med at lancere en ny, muskuløs serie af MacBook Pro maskiner. Præcis som de to førnævnte er Pro’en bestykket med den nye M4 procesor.

Men i modsætning til disse, kan Pro’en også få med en M4 Pro eller M4 Max processor, der er de mest potente i familien. En Pro med M4 Max står i den nette sum af 36.499 kroner, hvis du altså kan leve med en standardkonfiguration, der byder på 16-tommer skærm, 48 GB RAM og 1 terabyte lagerplads.

Apple siger selv, at de mest potente processorer primært henvender sig til dataspecialister, 3D-kunstnere og komponister, hvis arbejdsgange er ekstremt krævende.

Vi andre dødelige kan da også vælge en mere moderat prissat udgave med 14-tommer skærm og “almindelig” M4 processor. Her starter priserne ved 14.999 kroner.

Alle modellerne har en Liquid Retina XDR-skærm, der kan opdateres med nanotekstur som tilvalg og en lysstyrke på op til 1.000 nits for SDR-indhold. Der er også op til 24 timers batteritid. Den længste nogensinde for en Mac, hævder pressematerialet.

Apple forklarer forskellene mellem de tre M4 processorer.

Alle de nye MacBook Pro er også udstyret med tre Thunderbolt-porte – det er, lidt forenklet, en avanceret udgave af USB-C. Men hvor udgaverne med den almindelige M4 processor kun har Thunderbolt version 4, skal du op i M4 Pro eller Max, hvis du vil have den seneste version 5.

De nye MacBook Pro maskiner med M4 processorer kan bestilles på Apples hjemmeside allerede i dag. Men de er først klar til levering den 8. november.

Muskuløs MacBook Pro med M4 Max lanceret